En københavnsk overlæge dyrkede sin egen skunk, 'stærk hash', i sin garage ved villaen.

Da politiet ransagede garagen blev der fundet 143 skunkplanter, der ifølge anklagemyndigheden svarer til cirka 9,8 kilo hash samt 1,4 kg. færdig skunk.

Skunkgartneriet var udstyret med væksttelte, grolamper, ventilationsanlæg og andet teknisk udstyr.

Overlægen har erkendt, at han dyrkede skunk, men benægter, at det var til salg eller 'videreoverdragelse', som anklagemyndigheden ellers mener i anklageskriftet.

Sagen bliver behandlet i Københavns Byret senere på året.

- Mit livs dumhed

- Det er mit livs største forskrækkelse og chok. Jeg har fortrudt det inderligt. Det er det dummeste, jeg nogensinde har gjort, siger overlægen til Ekstra Bladet.

LÆS SENERE I DAG PÅ EKSTRABLADET.DK HELE OVERLÆGENS FORKLARING OM SKUNKGARTNERIET

Skunkgartneriet blev afsløret ved en ren tilfældighed den 31. oktober sidste år, men sagen har været holdt hemmelig.

Overlægen har dog selv orienteret sin arbejdsplads om straffesagen, hvor han går efter frifindelse eller en betinget dom.

Politimand fik færten

Det var en politimand, der løbetrænede i sin fritid, som bogstaveligt talt fik færten af skunkgartneriet. Han løb tilfældigt forbi garagen og bemærkede en kraftig lugt af hash.

- Da han mødte på arbejde om eftermiddagen, kørte han ud til stedet med nogle kolleger og de fandt skunkgartneriet i en garage i et villakvarter, siger vicepolitiinspektør Tommy Keil, politiet på Amager.

Foruden de 143 skunkplanter og 1,4 kilo færdig skunk blev der fundet fem væksttelte, syv lamper, fem filtre, to kasser med pumper og slanger, 14 vækstkasser, et ventilationsrør, fire luftpumper, to ventilatorer, tre digitale styringsenheder, to kraftenheder, 16 plastkasser, 100 rør til joints og en digitalvægt.

Politiet kræver det hele konfiskeret under den kommende retssag mod overlægen.

Han siger til Ekstra Bladet, at anklagemyndigheden har pustet sagen op, når man omregner hans 143 skunkplanter, hvoraf en del ikke var større end en tændstik, til cirka 9,8 kilo hash.

- Mit gartneri var på størrelse med et halvt skrivebord. Der kunne slet ikke dyrkes de mængder, som anklagemyndigheden mener, siger overlægen.